Continuăm să dăm "foc" la banul public în România, finanțând sportul de performanță din buzunarul plătitorilor de taxe și impozite. Adică, o anomalie care nu există nicăieri în Occident.
În handbal, această mascaradă a provocat deja declinul accelerat al acestui sport. În fotbal, formațiile care "înghit" sume mari alocate de primării și consiliile locale eșuează și ele, sistematic. Dovadă și faptul că în play-off-ul Superligii, care stă să înceapă în weekend, n-avem nicio formație care să aibă banii publici drept principala sursă de finanțare. La acest capitol, cea mai mare anomalie vine însă de la nivelul ligii secunde! Unde stagnează, începând din 2021, CSA Steaua. Adică, echipa Armatei care amintește de vremurile comunismului.
După două stagiuni în care a prins play-off-ul din "B", fără să aibă drept de promovare – echipele care n-au un acționar majoritar din mediul privat nu pot ajunge în primul eșalon, potrivit normelor UEFA! – formația din Ghencea a "reușit" în actuala stagiune să rateze și clasarea între primele 6. Și, drept urmare, va evolua în play-out, unde obiectivul va fi să nu ajungă în "C". Așadar, românii contribuie la bugetul acestei anomalii fotbalistice în 2024 pentru a susține o mediocritate sportivă în toată splendoarea ei! Potrivit bilanțului financiar prezentat de Clubul Sportiv al Armatei pe anul fiscal 2022, echipa de fotbal a consumat 9,7 milioane de lei, adică aproximativ 2 milioane de euro! Din acest buget, o treime a ajuns la centrul de copii și juniori. Pentru echipa de seniori a Stelei a rămas suma de 6,65 milioane de lei, adică 1,36 milioane de euro. Așadar, Steaua n-are nicio performanță sportivă în ultimii ani, însă se poate lăuda cu unii dintre cei mai "grași" fotbaliști-bugetari din țară!
Până și fostele glorii s-au revoltat
Situația de la CSA Steaua, care n-a reușit să se asocieze cu un sponsor din mediul privat, astfel încât să dobândească dreptul de a promova în Superliga românească e una șocantă și pentru cei care au susținut acest proiect. Vorbim despre fostele glorii ale roș-albaștrilor.
După ratatea play-off-ului ligii secunde, Gabi Balint (61 de ani) a avut un discurs dur în studioul Digi Sport: "Acolo (n.r. - la Steaua) lucrurile se întâmplă invers. Își fac echipă, dar n-au drept de promovare. Ar trebui, mai întâi, să rezolve problema juridică a clubului și mai apoi să se ocupe și de lot. Nu se mai poate așa! E și o problemă ce ține de acte, din ce am înțeles. Nu e ușor ca echipa să facă o colaborare cu un privat".
Iar Valeriu Răchită (53 de ani), un adversar declarat al FCSB-ului patronat de Gigi Becali, a fost și mai vehement, în dialog cu Fanatik. "Am vorbit cu Victor Piţurcă săptămâna trecută şi era extrem de supărat, pentru că toţi foştii jucători care au câştigat Liga Campionilor cu Steaua sunt alături de echipa asta. Au avut o şedinţă prin octombrie, noiembrie, cu un secretar de stat de la MApN. Victor Piţurcă, Iovan, Bumbescu, Tudorel Stoica, Majearu... Secretarul a promis cu subiect şi predicat că până în vară se va rezolva problema clubului de drept public, să se găsească o soluţie, ca începând din sezonul următor echipa să pornească cu drept de promovare. Dar nu se întâmplă nimic! Piţurcă e extrem de supărat. A spus că, dacă nu se va întâmpla nimic, va ieşi într-o conferinţă de presă alături de toţi marii fotbalişti şi va spune că echipa asta n-are ce să mai caute, pentru că se cheltuiesc niște bani degeaba", a dezvăluit Răchită, care a jucat la Steaua în trei perioade diferite (1989-1990, 1996-1998, 2002-2004).
600.000
de euro a strâns CSA Steaua din sponsorizări pentru echipa de fotbal, potrivit bilanțului financiar pe anul fiscal 2022.
Steaua în liga a doua
Sezon Locul ocupat
2022-2023 2*
2021-2022 4**
*A ratat promovarea directă din cauza situației juridice a clubului.
**A ratat prezența în barajul de promovare din cauza situației juridice a clubului.